Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 4/1997. (I. 22.) Korm. rendelet alapján — elsősorban a zajt okozó
Paragraph Index: 643

5. A munkához, pihenéshez és a szabadidőhöz való jog: Az összeférhetetlenségre, illetve más kereső foglalkozások végzésére irányadó szabályok eltérő értelmezési lehetősége, és az azokra vonatkozó egyértelmű végrehajtási szabályok hiánya, diszkrecionális joggá tette az engedély megadását, ezért más kereső foglalkozás vállalásának gyakorlata, továbbá az engedély nélküli munkavállalás alkotmányos visszásságot eredményezett. A folyamatos munkarendben dolgozók szolgálata tervezésekor a havi munkaidőkeret túllépése, a jóváhagyott szolgálati időrend gyakori változtatása, a szabad- és pihenőnapok idejének bizonytalansága sérti a vonatkozó rendelkezéseket és kiszámíthatatlanná teszi a magán-és családi életet, ezért azok alkotmányos visszásságot eredményeztek a munkához, pihenéshez és a szabadidőhöz való joggal, valamint a jogállamiságból fakadó jogbiztonság követelményével összefüggésben. Tapasztalataink szerint az elítéltek döntő többségénél e jogok a gyakorlatban alig érvényesültek. A vizsgált intézményekben összesen 4052 fogvatartott volt, közülük 980 volt az előzetesen letartóztatott. Munkahely hiányában mindössze 999 elítéltet foglalkoztattak legalább napi 6 órában rendszeresen munkával. A vizsgált intézeteknél szabadságvesztésüket töltő elítélteknek több mint kétharmada nem dolgozott, és mindössze csak 6,5 százalékuk (200 személy) vett részt állami oktatásban, illetve szakképzésben. Ez a helyzet alapvetően a képzés és a munkáltatás lehetőségéről való szervezett állami gondoskodás hiányából adódott. E gondoskodásnak az állam által történő elmulasztása következtében — azon túlmenően, hogy emiatt nem érvényesülhetett a szabadságvesztésre ítéltek munkához való joga — sérelmet szenvedett a jogállamiság nélkülözhetetlen elemét képező jogbiztonsághoz fűződő alkotmányos alapjog. E mulasztás miatt az állampolgári jogok országgyűlési biztosa az alkotmányos visszásságot megállapította.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes